ثورة پروليتاريا

ثورة الپروليتاريا مصطلح سياسى اجتماعى بتقول ان طبقة البروليتاريا حتقوم بثوره ضد الطبقة البورجوازيه و بيدعو ليها مجموعات من الشيوعيين و الاشتراكيين. المصطلح دا فى الماركسيه بيعتبر بداية التفكيك اللى هيحصل للراسماليه , الماركسيين بيشوفو ان عمال العالم كله لازم يتحدوا و يحرروا نفسهم من ظلم و استغلال الراسماليين , زى ما كتب كارل ماركس و فريدريك انجلز فى المانيفيستو الشيوعى. تحت شعار يا عمال العالم اتحدو ! و يكونو عالم متساوى بيشتغل فيه و بيخدم الطبقه العامله و ان ثورة الپروليتاريا هتبقى ثوره عالميه.

فى اللينينيه , فريق من الماركسيين مقتنعين بافكار لينين. بيقولو ان ثوره الپروليتاريا لازم يقودها طليعه من الثوريين المحترفين , اللى هما رجاله و ستات وهبوا نفسهم و حياتهم للمبادىء الشيوعيه و اللى حيدعموا اى ثوره فى اى مكان فى العالم عشان حلم المجتمع الشيوعى يتحقق, الطليعه دى حتقوم بدور تنظيمى و تخطيطى و قيادى للثوره و حتعرف العمال الثوار ايه اللى حيحصل و حيعملوا ايه قبل و وقت الثوره, عشان كل حاجه تبقى متخططه كويس و تمام و متبقاش فيه هرجله او فوضى متديش للحكومه ( اللى بيتقام الثوره ضدها, فرصه عشان تحبط و تدمر الثوره.

فى اللوكسمبورجيه , فريق من الماركسيين مقتنعين بافكار روزا لوكسيمبورج. بيرفضوا كلام لينين على وجود طليعه نخبه هى اللى حتقود و تنظم الثوره , و بيقولوا و بيصروا على ان كل الطبقه العماليه , او على الاقل كل جزء كبير منهم, حيبقى ليهم دور مهم فى ثورة الپروليتاريا و ان لازم الطبقه تبقى مؤمنه بالافكار الشيوعيه او الاشتراكيه و ليها علاقه باللى حيحصل (الثوره) عشان الثوره تحصل.

 شوف كمان 
 ثوره عالميه
 الثوره البلشفيه
 ثوره شيوعيه

تصنيف:مصطلحات سياسيه
تصنيف:ماركسيه
تصنيف:شيوعيه